Testijiet mediċi għal Sergio Ramos minn PSG L-ex difensur ta' Real Madrid Sergio Ramos se jagħmel it-testijiet mediċi ma' Paris Saint-Germain qabel ma jingħaqad magħhom bi free transfer. Real Madrid ikkonfermaw it-tluq tad-difensur ċentrali Spanjol ix-xahar li għadda wara perjodu ta' 16-il sena mimlija unuri fil-Bernabeu. Minkejja l-interess imsemmi minn clubs bħal Arsenal u Manchester United, PSG ilhom meqjusa bħala l-favoriti li jiffirmaw lill-player ta' 35 sena. It-trasferiment ta' Ramos fil-Parc des Princes se jersaq pass eqreb illum it-Tlieta hekk kif huwa jinsab f'Pariġi biex jagħmel it-testijiet mediċi. L-ex difensur ta' Sevilla huwa maħsub li diġà qabel dwar kuntratt ta' sentejn mal-ġganti Franċiżi. PSG, li naqsu milli jiddefendu t-titlu ta' Ligue 1 fl-istaġun li għadda, huma wkoll maħsuba li huma viċin li jikkonfermaw l-akkwisti ta' Achraf Hakimi u Gianluigi Donnarumma.